หนี้สาธารณะพุ่งแตะ48%สวนทางจีดีพีใกล้หลุด16ล้านล.
หนี้ประเทศจ่อทะลุ 8 ล้านล้านบาท เกิน 50% ของจีดีพี สวนทางมูลค่าจีดีพีทรุดต่ำกว่า 16 ล้านล้านบาท
1 ต.ค. 2563

สำนักงานบริหารหนี้สาธารณะ (สบน.) กระทรวงการคลัง รายงานตัวเลขหนี้สาธารณะ ล่าสุด ณ เดือน ส.ค. 2563 อยู่ที่ 7.66 ล้านล้านบาท หรือ 47.90% ของจีดีพี โดยหนี้สาธารณะเพิ่มขึ้นจากเดือนก่อนหน้าประมาณ 1 แสนล้านบาท โดยสัดส่วนหนี้เพิ่มขึ้นจากเดือนก่อนหน้าประมาณ 1% ของจีดีพี เนื่องจากทั้งจำนวนหนี้เพิ่ม และมูลค่าของจีดีพีลดลงมาอยู่ที่ 16 ล้านล้านบาท
ทั้งนี้ หากนับตั้งแต่ต้นปีงบประมาณ 2563 หรือ เดือน ต.ค. 2562 ถึงเดือน ส.ค. 2563 หนี้สาธารณะเพิ่มขึ้นประมาณ 8 แสนล้านบาท หรือเพิ่มขึ้นประมาณ 7% ของจีดีพี แต่มูลค่าของจีดีพีกลับลดลงถึง 8 แสนล้านบาท จากผลกระทบของโควิด-19




สำหรับสิ้นปีงบประมาณ 2563 หรือ ณ. สิ้นเดือน ก.ย. 2563 หนี้สาธารณะจะเพิ่มขึ้นเป็น 8 ล้านล้านบาท หรือ มากกว่า 50% ของจีดีพี สวนทางกับมูลค่าของจีดีพีที่คาดว่าจะหลุดต่ำกว่า 16 ล้านล้านบาท หลังหน่วยงานต่างๆ คาดการณ์ว่าเศรษฐกิจปี 2563 จะขยายตัวติดลบ 7-8%
ทั้งนี้การก่อหนี้เพิ่มขึ้น มาจากการกู้ชดเชยขาดดุลเพิ่มเติม 2.14 ล้านล้านบาท และการกู้จากพ.ร.ก.เงินกู้ 1 ล้านล้านบาท ที่ ณ เดือน ส.ค. มีการกู้ไปแล้ว 3.38 แสนล้านบาท ที่รัฐบาล พล.อ.ประยุทธ์ จันทร์โอชา เห็นชอบ เพื่อแก้ปัญหาผลกระทบจากโควิด-19